謝葺芷和韵
作者：鄭清之
朝代：宋

paragraphs: 無詩不言酒，作賦真誑腹。
未破公子慳，况與佳人目。
壯心思擊壺，聖杯賡啄木。
袖想胡旋雙，妝記摇手獨。
賓筵乏酬獻，醴齊催泲漉。
禰衡辦撾鼓，元崇方病足。
曾無列屋粉，空韵梳鬟綠。
百篇摘仙詠，十軸蒙溪讀。
有美建安璩，競爽淇園竹。
芒端寒燠轉，胸次古今沃。
卧甕嗤舍郎，祭酒可令僕。
時陳南北洗，頗醉東西玉。
雖微醖五斗，端有才一斛。
詩壇長齊盟，筆陣嚴總督。
方將喝銀雲，未肯平封麴。
宮宴看傳柑，帝歌須和菊。
牛心固異撰，犢鼻且同俗。
尊酒日相逢，我歌君爲屬。
歡期踐三五，釀頃虧十六。
酣暢嗟阮修，飲狂謝裴叔。
漥尊留古製，長勺分魯族。
居然同老襟，淺斟醽水醁。